
הצעת חוק גנים בוטניים, התשס"ה-2004, (פ/2794)

היו"ר אמנון כהן:

	בוקר טוב, אני פותח את הדיון בנושא הצעת חוק הגנים הבוטניים, התשס"ה-2004. הנושא עבר הרבה גלגולים והרבה מציעים. מי שיקדם את החוק היום הוא חבר הכנסת בנלולו, ויש קבוצת חברי כנסת שחתומים על הצעת החוק. חבר הכנסת בנלולו נמצא בוועדת הכנסת. 

איוב קרא:
	
אני מחליף אותו. 

היו"ר אמנון כהן:

הוא צריך להיות שם לפחות שעה על מנת שיוכל להצביע בנושא הסרת חסינות לחבר הכנסת גורלובסקי. יש דיון, ולפי התקנון חייבים להשתתף בדיון כדי להצביע. נקדם את הצעת החוק כוועדה, והוא יצטרף. יש כאן עוד מציעים. בשלב זה נכנס חבר הכנסת בנלולו. מי שרוצה, שיציג את הצעת החוק. ואם אין אף אחד, אני אציג.

דניאל בנלולו:

אני חייב להיות כאן בפתיחה ולחזור בחזרה לוועדה. מדובר בהצעת חוק לגן בוטני, שהוא אוצר לאומי, ויש להתייחס אליו ככזה. אנחנו יכולים גם להסדיר זאת כאן מבחינה תקציבית וגם לשמור על הדבר הזה כעל מוזיאון, גן, שצריך להיות מוסדר במעמד כלשהו בחקיקה. לכן הבאנו הצעת חוק. את החוק הביאו גם בכנסות הקודמות. משום מה, הוא לא עבר, איני יודע למה. 

דוד טל:
	
הגישו אותו חבר הכנסת שלום שמחון, חבר הכנסת וילן.

דניאל בנלולו:
	
זה הוגש בכנסות הקודמות על-ידי חברים טובים מאוד, אני מקווה שהפעם נעביר אותו. 

דוד טל:

	אז זה הוגש על-ידי חברים טובים מאוד ועכשיו זה מוגש על-ידי חברים טובים מאוד מאוד מאוד. 

היו"ר אמנון כהן:

כמה גנים בוטניים יש, חבר הכנסת בנלולו? 

דוד טל:
	
רק אחד. 

איוב קרא:
	
לא. יש גן אחד, ויש אופציה, לפי החוק, שמי שיוכרז עליו גן בוטני יחולו עליו כל הכללים. 


דניאל בנלולו:

	היום יש רק אחד. 

יצחק איילון:

אני מנכ"ל הגן הבוטני בירושלים. בארץ יש היום חמישה גנים בוטניים שקרויים כך, אבל השם אינו בהכרח מזהה אותם באופן אחיד עם הפעילות של גן בוטני. הם קיבלו את השם בגלל עיסוקם בצמחים. יש גנים בוטניים ראויים, שחשוב שהצעת החוק תפרוש כנפיה עליהם, וחשוב שהמועצה שתקום על-פי החוק תקבע אותם. 

דוד טל:

	לאילו גנים אדוני מתכוון? 

יצחק איילון:

הגן הבוטני האוניברסיטאי בירושלים, הגן הבוטני באוניברסיטת תל-אביב, הגן הבוטני במקווה ישראל. מול מוזיאון ישראל נמצא הגן הבוטני בירושלים, של גבעת רם. גן בוטני אוניברסיטאי. יש עוד גן, שהוא פנינת טבע אמיתית, שהולכת ונעלמת – הגן הבוטני בהר הצופים. 

היו"ר אמנון כהן:

מי הגוף המפקח עליכם היום?

יצחק איילון:

הוקמה עמותה על-ידי חמישה מוסדות: האוניברסיטה העברית, הקרן הקיימת לישראל, עיריית ירושלים, קרן ירושלים. העמותה מנהלת את הגן לצורכי מדע, מחקר, חינוך איכות הסביבה, תרבות, שימור, מוזיאון חי לצמחים. בגן הזה, וגם באחרים, עובדים בשיתוף פעולה יוצא מן הכלל עם משרד החקלאות.

היו"ר אמנון כהן:

מאיפה המשאבים?

יצחק איילון:

בגן שאני מנהל המשאבים עצמיים. אנחנו מגייסים תרומות – 50%, כשיש. את היתר אנחנו מייצרים באמצעות קורסים להכשרה מקצועית, קורסים מקצועיים לבעלי עניין ועוד. 

היו"ר אמנון כהן:

אתה מוכר קורסים. 

יצחק איילון:

כן. בגן שלנו יש כ-65,000 תלמידי בתי ספר שמגיעים לשיעורי העשרה בכל קשת הנושאים. 

דוד טל:

	מי אחראי על הגן הבוטני בהר הצופים?

יצחק איילון:

אחראית עליו האוניברסיטה, אגף בינוי. שם יש בעיה, מורכבות. יש מערת ניקנור, שהיא אתר היסטורי, ויש ערכים נוספים, ולכן היה להם קשה לתת אותם תחת חסותנו. הם מחזיקים בו, וראוי שיישמר לדורי דורות. 

גם הגן הבוטני במקווה ישראל ראוי שיישמר, הוא היסטורי. אנחנו יודעים איך גאלו את הקרקע. הגן הבוטני בתל-אביב גם הוא ראוי שיישמר. הוא נועד לצורכי מחקר. יש עוד גנים, שלא להזכיר את עין גדי. 

יכול להיות שבעתיד עיר צומחת, אולי מודיעין, אולי קריית גת, תרצה להקים מרכז בוטני. צריך לאפשר לה להיכלל בכללים שתקבע המועצה, לכשתקום.

היו"ר אמנון כהן:

נשמע את משרד החקלאות.

מרב רזניק:

אני מהלשכה המשפטית של המשרד. המשרד תומך בהצעת החוק, בכפוף לשני שינויים שהיינו רוצים להכניס. 

היו"ר אמנון כהן:

אחר כך נדבר על שינויים. 

מרב רזניק:

אנחנו תומכים בחוק הזה, זה חוק ראוי, צריך להסדירו בחקיקה, מבחינת שמירת הגנים, הצמיחה, ההדרכה. בכל זה יש תמיכה מלאה שלנו. 

דניאל בנלולו:

	הכי חשוב – התקציבים. 

חגית מאיר: 

אני ממשרד החינוך. אנחנו בעד להעמיד לרשות הציבור מידע ולקיים פעילות מדעית חינוכית. 

היו"ר אמנון כהן:

כיום, כשתלמידים באים להדרכות ולהשערות הנושא מתוקצב על ידכם?

חגית מאיר:

כיום יש בעיה, כי בקריטריונים של משרד החינוך אין מונח של גן בוטני מוכר. אנחנו זקוקים להכרה הזאת. 

יצחק איילון:
	
אנחנו פועלים באמצעות החוות החקלאיות, ואז האגף לחינוך התיישבותי מממן את הפעילות.

דוד טל:
	
בעצם גברתי אומרת שאם תהיה הכרה, המשרד יתמוך תמיכה ראויה.

חגית מאיר:

לא נסייע לקיום הגן, אלא לפעילות החינוכית.

אליעזר זנדברג:

לשירותים החינוכיים. 

חגית מאיר:

יש לנו מוזיאונים, פעילות נוער שוחר מדע במוסדות להשכלה גבוהה.

דוד טל:

	אגב, היום זה נמנע? משום שאין הכרה זה נמנע? 

חגית מאיר:

כיום אין כסף, אבל גם כשזה נעשה, זה נעשה בדרכי עקיפין. כאשר יש הכרה, אנחנו יכולים לתמוך במישרין, כיוון שהקריטריונים לתקנות התמיכה שלנו בפעילות חינוכית הם הכרה על-ידי גוף סטטוטורי. כך תומכים באוניברסיטאות, במוזיאונים.

היו"ר אמנון כהן:

	מה לגבי משרד הפנים? 

עדי ביתן:

אנחנו רוצים להעיר כמה הערות. מעבר לכך, יש החלטת ממשלה שתומכת בהצעת החוק. אנחנו כפופים לה. אנחנו סבורים שההכרזה צריכה על גן בוטני להיעשות על-פי תוכנית לפי חוק התכנון והבנייה, כפי שנעשה לגבי שמורת טבע ולגבי גן לאומי. זאת ההערה המרכזית. 

דוד טל:

	אני מציע שנתחיל לקרוא את החוק, אחרת לא נגמור. 

היו"ר אמנון כהן:

אני מקבל את ההצעה שלך, אבל נשמע קודם את האוצר. 

יעל ארנון:

גם אנחנו תומכים, כי יש החלטת ממשלה. יש לי שתי הערות עקרוניות, והן גם קשורות לזה שהמשך החקיקה תלוי בתיאום הנוסח. קודם כול, יש כאן עלות תקציבית. בחוק אין הצבעה על עלות תקציבית, זה גם לא הובא בדברי ההסבר. קשה למדוד את העלות התקציבית כרגע, כי אין כל הנתונים. זה לא משהו שתומכים בו היום. זה חייב להיות מוסדר לפני חקיקת החוק. 

אליעזר זנדברג:

מה ההערכה שלכם?

יעל ארנון:

אין לנו שום הערכה, זה לא נושא שמטפלים בו. משרד החקלאות, כמי שממונה על החוק הזה על-פי ההצעה, הוא זה שיצטרך לתקצבו, ולכן הוא זה שצריך לדאוג לנושא. 

היו"ר אמנון כהן:

לא יהיה מצב שאנחנו נעבוד קשה, נעביר את החוק, ופתאום זה ייתקע כי משרד החקלאות יגיד שמשרד האוצר אחראי, האוצר יגיד שמשרד החינוך וכו'. אני מכיר את הדברים האלה. 

דוד טל:

	זו בעיה קטנה. יש בעיה קצת יותר גדולה. על-פי הנהלים בכנסת הצעת חוק תקציבית של מעל ל-5 מיליון ש"ח, נדרשות לה 50 אצבעות לפחות. 

יעל ארנון:

להערכתי העלות גבוהה מזה. אני לא יודעת לומר זאת בוודאות, כי זה לא נושא מתוקצב. זה לא הובא בהצעת החוק, וצריך לשים לב לכך. 

דניאל בנלולו:

אדוני היושב-ראש, אני חושב שכרגע אין עדיין הערכה תקציבית לנושא. 

היו"ר אמנון כהן:

זאת הטעות. אני צריך לדעת קודם אם זה יעבור, אחרת זה יהיה סתם חוק. 

דוד טל:

	אתם, האוצר, חייבים לתת הצעה. יש נוהל כזה. סיכמנו זאת אתכם לא פעם: אתם מביאים הצעה לוועדה לפני כן. 

יעל ארנון:

נכון. אמרנו גם בוועדת השרים, ואני אומרת זאת שוב כאן: כמו שמשרד החקלאות מתקשה לאמוד את הנושא, כשהוא זה שמכיר את העניין טוב יותר, כך גם לנו אין שום נתונים, לא הועבר אלינו שום חומר. 

אליעזר זנדברג:

לא ניסיתם לברר כמה עולה להפעיל היום את חמשת הגנים הבוטניים בישראל, כדי להעריך כמה תעלה השתתפות, למשל? הלוא כתבתם שזה סעיף 3א לחוק יסודות התקציב. כלומר יש הפנייה שמחייבת התייחסות חקיקתית בצורה אחת, זו לא שורה תקציבית בפעילות המשרד.

היו"ר אמנון כהן:

רק רגע. חבר הכנסת בנלולו צריך לצאת. חבר הכנסת בנלולו, אנחנו באמת רוצים לקדם את החוק, אבל כוועדת כלכלה חשובה ומכובדת אני לא רוצה להעביר חוק שיהיה מונח על המדף ואנחנו נגיד שעשינו "וי". אנחנו רוצים להעבירו בצורה הכי מכובדת, מגובה בתקציב, עם לוח זמנים, עם תקנות שהשר יתקין. הכול יצא כמו שצריך. אנחנו נעשה עבודה יסודית וטובה. אתה מסכים? 


דניאל בנלולו:

אני מסכים. אחזק דבריך, אדוני היושב-ראש. אם נסיים היום, טוב. אם לא, לקראת הישיבה הבאה נביא הערכה תקציבית לכל הנושא, על מנת שיעבור. 

היו"ר אמנון כהן:

אני מאוד רוצה לסיים היום, אפילו תוך חמש דקות, אבל, 

דניאל בנלולו:

	אם אתה רוצה לסיים היום, זה יהיה מותנה בכך שנאשר החוק ונביא הערכה תקציבית.

יצחק איילון:

יש לי הצעה מעשית פרקטית. החוק הרי הגיע לקריאה שנייה ושלישית בכנסות קודמות, ונפל בגלל חוק הרציפות. 

היו"ר אמנון כהן:

הוא הגיעה לקריאה שנייה ושלישית?

יצחק איילון:

כן, כשחבר הכנסת יהושע מצא הריץ אותו. הוא היה בהכנה.

דוד טל:

	אני לא בטוח. הוא עבר רק קריאה ראשונה. 

יצחק איילון:

היתה לי באופן אישי ישיבה עם רפרנט תקציבים באוצר. הושג סיכום, הסיכום איננו אתי כרגע. 

יעל ארנון:

מתי זה היה?

דוד טל:

	הרבה לפני החוק של 50 הצבעות. 

יצחק איילון:

משהו כזה. הרעיון היה שהתקצוב, יהיה ב-matching. על כל שקל שהגן הבוטני מייצר מפעילות כלשהי – חינוכית, מדעית, אקדמית – החוק יקצה שקל, ובלבד שהתקציב יחולק באופן פרופורציונלי לזכאים להיקרא גן בוטני. 

היו"ר אמנון כהן:

משרד החקלאות, יש לכם משהו לומר בנושא כרגע? יש לכם הערכה כלשהי?

מרב רזניק:

לא, אנחנו מוכנים לעשות את זה לפעם הבאה. 

היו"ר אמנון כהן:

	תודה. 

דודי אמסלם:

אני מנהל אגף שיפור פני העיר בעיריית ירושלים ואני גם חבר בהנהלת הגן הבוטני. לגבי השאלה על המקורות התקציביים, הגן הבוטני נמצא כרגע בקריסה כלכלית, לדעתי. אם חוק הגנים הבוטניים לא יעבור – חוק שמשמעותו היא בעצם עזרה תקציבית מהממשלה – הגן לא יוכל לתפקד במתכונת הנוכחית שלו. כרגע מי שאמורים לתקצב אותו בחלקם גם לא עושים זאת. לא קרן קיימת לישראל, לא האוניברסיטה. יש פה בעיה. 

היו"ר אמנון כהן:

החוק יחייב אותם?

דודי אמסלם:

לא, החוק יביא תמיכה. כרגע הגן נשען בעיקר על תרומות, לפעמים זה מגיע ולפעמים זה לא מגיע. 

יעל ארנון:

אוסיף עוד משהו בנוגע לנושא התקציבי: אולי הייתי צריכה להתחיל בהערה זו, זה היה מקל על ההסבר למה קשה להעריך את התקציב. כפי שהחוק מנוסח היום יש לו הגדרה רחבה מאוד מאוד. אם אומרים שרוצים לתמוך בגנים מסוימים, שיש רשימה סגורה, זה שונה. מה גם שלפחות לגבי חלק מהגנים שהזכירו כאן, אולי לא הגן בירושלים אבל גנים אחרים ששייכים לאוניברסיטאות, 

היו"ר אמנון כהן:

למה לסגור רשימה? למה לא לתת לזה להתפתח? צריך לבנות את זה על בסיס matching כזה או אחר. מי שיביא, יקבל. 

יעל ארנון:

אנחנו מנסים לבנות הערכה תקציבית. בניסוח של החוק היום, בהגדרה הרחבה מאוד, גם ההערכה התקציבית הולכת להיות רחבה. אם יציגו מצב שונה ממה שהחוק משקף כיום – כלומר, רשימה סגורה עם קריטריונים ברורים יותר, שאולי לא צריכים להיות מפורטים עכשיו אבל הם מצמצמים מאוד את הרשימה או את האוכלוסייה שעליה אנחנו מדברים – גם ההערכה התקציבית תהיה שונה לחלוטין. 

היו"ר אמנון כהן:

כלומר, לפי החוק זה פתוח. השר יכול להכריז על עוד ועוד גנים. אני חושב שכך צריך להיות, אבל צריך לחשוב על התקצוב.

אליעזר זנדברג:
	
כמה זה היום? נניח שהיו רק הגנים הקיימים. בכמה כסף מדובר? 

יעל ארנון:

אני לא יודעת, אני חושבת שמי שיכול להגיד זאת הם אנשי הגן הבוטני. 

קריאה:

התקצוב שלי השנה הוא 6 מיליון ש"ח. התקציב מאוניברסיטת תל-אביב הוא מיליון ש"ח. 

אליעזר זנדברג:

אם כן, אנחנו מדברים על 20 מיליון ש"ח בהערכה הכי אופטימית שאפשר להעלות על הדעת. 

יעקב גרטי:

בתל-אביב המצב הוא שאנחנו לא מסוגלים לקנות הרבה מאוד חומרים חיוניים – דשנים, צינורות. 

היו"ר אמנון כהן:

אבל האוניברסיטה  מקבלת תקציב מחקר ופיתוח. גם זה שייך למחקר ופיתוח.

יעקב גרטי:

כל המדינה יודעת מה מצבה של האוניברסיטה. יש פיטורים של סגל. 

היו"ר אמנון כהן:

המצב מצוין. יש דוח של מבקר המדינה. אני יודע בדיוק מה עושים בכסף של המחקר והפיתוח. 

יעקב גרטי:

בשל הגירעון שלה, האוניברסיטה  לא מפנקת אותנו, בלשון המעטה, וזה עוד יהיה בלשון המעטה. אנחנו ייבוש טכני, אמיתי. העניין של matching, ששמעתי כאן, יכול להיות טוב, אבל אנחנו צריכים שיהיו לנו השקלים כדי שמולם יבוא החוק וישלים את הסכום, ואין לנו. 

היו"ר אמנון כהן:

כלומר, גם החוק לא יעזור לך. אם לא יהיו לך שקלים משלך, לא תקבל גם מהאוצר. 

יעקב גרטי:

matching  זה רעיון יפה כשאני יכול לעמוד מולו. 

היו"ר אמנון כהן:

	כמה זמן אתם קיימים? 

יעקב גרטי:

ברמת-אביב אנחנו כבר יותר מ-30 שנה.


היו"ר אמנון כהן:

מה אתה דואג? אתה תמשיך עוד. 30 שנה לא קרסת. 

אליעזר זנדברג:

למה צריך להעניש את הצמחים בגלל הגירעונות של אוניברסיטת תל-אביב?

ישראל גלאון:

אני ממשרד החקלאות, אני רוצה לומר משהו. 

היו"ר אמנון כהן:

כמה כסף? 

ישראל גלאון: 

אני רוצה להעיר הערה כללית, לא לדבר על הכסף. ברמה העקרונית יש בישראל כעשרה גנים בוטניים שיענו על ההגדרה. הלוואי שיהיו עוד. המצב הכללי שלהם מבחינה כלכלית הוא קריסה. זה אומר שאנחנו מאבדים חומר גנטי צמחי ואנחנו גורמים לנזק מצטבר לצמחייה במדינת ישראל. 

היו"ר אמנון כהן:

משרד החקלאות המכובד, משרד ייעודי, למה אדוני לא יקצה מכספו, מהמשאבים הקיימים, סכום מסוים לגנים הבוטניים? למה צריך חוק? 

ישראל גלאון:

זו שאלה מצוינת. כשיהיה חוק, אפשר יהיה להגיע למסגרת תקציב מסודרת.

היו"ר אמנון כהן:

ממעטפת התקציב שלכם, לא מהאוצר. 

ישראל גלאון: 

היום הנושא הזה לא מוכר באוצר. 

היו"ר אמנון כהן:

הוא יוכר, ויגידו לכם שתמצאו סכום ממעטפת התקציב הקיים. תמצאו מעשר לגנים הבוטניים. 

ישראל גלאון:

אני מעריך שברגע שהנושא יוכר יהיה תקציב מוגדר וייעודי לעניין, שיעודד גם את השר ויעודד גם את הגנים לתקצב את עצמם. 

היו"ר אמנון כהן:

	אני מסכים אתך. 

דוד טל:

אני רוצה להעיר הערה קטנה. בכל הכבוד, בלי להעביר ביקורת על אנשי משרד האוצר, יש לוועדת הכלכלה סיכומים עם אגף תקציבים במשרד האוצר, שלפני הצעת חוק כאן הם מביאים עלות. גב' ארנון אומרת, בצדק, וחבל שלא אמרה זאת מייד בהתחלה, שזה רחב מדי, שהם לא יודעים להגיד. 

היו"ר אמנון כהן:

הם יודעים להגיד על ארבעה גנים בוטניים, לא על שמונה. 

דוד טל:

	אבל אם כך היא היתה צריכה לאמץ הצעת ידידי חבר הכנסת זנדברג ולומר שהעלות למה שיש היום, ארבעה או חמישה גנים, היא כך וכך. כדי לא לתקוע את החוק, אני מציע שנתייחס לזה כאל חוק שאינו חוק תקציבי, שעלותו פחות מ-5 מיליון ש"ח. נלך כך. אחר כך, אם השרים הרלוונטיים ירצו להרחיב היריעה, שירחיבו. אחרת נתקע את החוק הזה. 

ישראל גלאון:

אנחנו בעד.

שרה ורצברג:

אני ממנהל מקרקעי ישראל. קודם כול, אנחנו מברכים על זה. 

היו"ר אמנון כהן:

יפה. כמה תקציב תיתנו לנושא הזה?

יצחק איילון:

הגן יושב על אדמות מנהל, אני מוכרח לומר. 

שרה ורצברג:

זה מה שרצינו להגיד. אנחנו מבקשים שיתייחסו לכמה דברים שאינם מופיעים בהצעת החוק. 

היו"ר אמנון כהן:

כשנקרא את החוק תעירי על כך. נגיע לסעיף ההגדרות, נקרא את ההגדרות, אחרי שנגמור, תגידי מה הבעיות. המשפטנים שנמצאים כאן ילמדו את הנושא, ואם זה באחד המקומות, בסדר. אם לא, נוסיף את ההערה בסעיפים, אם יהיה צורך בכך. 

ישראל גלאון:

משרד החקלאות בעד ההצעה האחרונה שעלתה עכשיו, שזה יוגדר כחוק שתקציבו פחות מ-5 מיליון ש"ח. 


היו"ר אמנון כהן:

אנחנו דנים בו כאילו הוא פחות מ-5 מיליון ש"ח, אבל לא להרבה זמן. אני מקווה שנגמור היום, אבל אם לא נגמור היום, לדיון הבא אני רוצה הערכות תקציביות אמיתיות. לא "כאילו". 

דוד טל:
	
ואז אני אומר, וזו תהיה ההצעה שלי, שאני רוצה להתייחס רק לגן בוטני אחד, הגן בירושלים. אחר כך ארחיב את היריעה.

אליעזר זנדברג:
	
צריך להתייחס לכל הגנים הקיימים. אחרת האוצר לא יקציב לזה אגורה. אפשר לעצור בגנים קיימים, להבדיל מגנים חדשים, ולעצור את ההכרזה על גנים חדשים בחמש שנים. 

היו"ר אמנון כהן:

אנחנו עושים חוק על "גנים בוטניים", לא על גן בוטני אחד, כזה או אחר. אנחנו נכנסים להצעת החוק הגנים הבוטניים, התשס"ה-2004, פרק א' – הגדרות. לפני הדיון ישבתי עם היועצת המשפטית של הוועדה. היו כמה הערות שלי, ואנחנו נעיר אותן תוך כדי הקריאה. גם אתם, כל מי שאחראי על תחום מסוים ורוצה להעיר הערה בנושא כלשהו, יוכל להעיר. נתייחס לכל דבר. לנו כבר יש ההערות שלנו כוועדה. 

שמרית שקד:

אני מתחילה בקריאת סעיף ההגדרות. אני קוראת את ההגדרה "גן בוטני". 

אליעזר זנדברג:

מוזכרת כאן תיירות. למה משרד התיירות לא משתתף בכלום? אנחנו מנסים להפיל את כל התיק על משרד החקלאות. 

יעל ארנון:

גם המשרד לאיכות הסיבה מוזכר. 

יצחק איילון:

הניסוח הראשון היה של השר היום שלום שמחון. 

היו"ר אמנון כהן:

הוא ישמח להשתתף,  גם משרד תיירות, השר הירשזון. גם הוא חתום. הם ישמחו. 

דוד טל:

	גם שר השיכון והבינוי היום, גם הוא חתום. 

אליעזר זנדברג:

יש היגיון שהגורמים המממנים מממנים פעילות שהיא בתחום אחריות משרדם. יש כאן שני משרדים שצריך לתת את הדעת עליהם. אם אנחנו מעודדים תיירות ואיכות סביבה, הם צריכים להיות מעורבים. 

מרב רזניק:

יש לנו הערה לסעיף ההגדרות. אנחנו רוצים להוסיף, אחרי "לצורכי מחקר": "אקלום והדרכה". 

היו"ר אמנון כהן:

בסדר. מה זה "שטח פתוח"? כל מקום שאראה בו שטח פתוח? אני מושבניק, פעם גידלתי ירקות וכרגע השטח שלי פנוי, כי לא כדאי לי לגדל. בשטח הפתוח אני יכול להקים גן בוטני, כעיקרון? 

ישראל גלאון:

כעיקרון כן, השאלה היא מי יאשר לך להקים גן בוטני. 

אליעזר זנדברג:
	
אתה צריך אישורים. העציצים בחדר הזה הם לא גן בוטני, זה לא שטח פתוח.

דוד טל:

	אם זה יעלה בקנה אחד עם התב"ע, בסדר. 

עדי ביתן:

בדיני התכנון והבנייה יש ייעוד לגן בוטני. אפשר לומר "שטח שייעודו גן בוטני על-פי דיני התכנון והבנייה". 

אליעזר זנדברג:
	
זה לא סוגר גן קיים כלשהו?

רז עפרון:

צריך לבדוק את זה. הגן האוניברסיטאי בירושלים מוכר כגן בוטני על-פי חוק התכנון והבנייה, עם תב"ע מסודרת, כולל הרחבה של הגן. 

שרה ורצברג:

גם אנחנו חושבים כך. מקסימום, אם חושבים שזה ראוי, שמים תב"ע אחר כך. 

אריאל כהאן:

בהמשך, בסעיף 2(1) הסעיף שולח לסעיף ההגדרה. כתוב שהשר רשאי, אחרי התייעצות, להכריז על גן פלוני גן בוטני, ואז חוזרים להגדרת "גן בוטני" או "גן". כיוון שזה סעיף הגדרה שהופך לסעיף נורמטיבי, צריך להבין אם התנאים פה מצטברים או חלופיים. זה לא כל כך ברור. 

דוד טל:
	
הם מצטברים. 


אריאל כהאן:

לתשומת לבכם, אלו תנאים מאוד מחמירים: הגן צריך לעסוק גם בחינוך, גם בתיירות, וכו'.

מרב רזניק:

זה לא חייב. זה לא "או", אבל רצוי שיהיו כולם. זה לא מחייב.

אליעזר זנדברג:

כלומר, אם קוראים את ההגדרה "גן בוטני" כמו שהיא עכשיו, צריך שהגן יעסוק גם בחינוך, גם בתרבות, גם באקלום וגם בהדרכה, וגם בחקלאות – בכל התחומים. 

היו"ר אמנון כהן:

לא, "או".

אריאל כהאן:

אני לא בטוח. גם "או" זה לא טוב. כל אחת מהאפשרויות לא טובה.

היו"ר אמנון כהן:

נשאל את אנשי המקצוע. 

יצחק איילון:

שמעתי את ההערה, היא נכונה, אבל צריך שהחוק לא יאסור עלינו להיות אתר תיירותי, למשל, שהחוק יאפשר לארח אנשים. חינוך, מחקר, חקלאות, איכות סביבה – אלו תנאים בסיסיים. 

היו"ר אמנון כהן:

אם לא עושים שניים מכל מה שנאמר, מה אז?

יצחק איילון:

ברגע ששתלת צמח, עשית את כל הארבעה. אני מציע שההגדרה תתייחס למתחם, לתב"ע, להגדרתו במוסדות המקרקעין. 

שמרית שקד:

ההגדרה אמורה להיות רק הגדרה. אנחנו לא אמורים לקבוע כאן את כל התנאים להכרה בגן בוטני. אני מציעה שהיא תהיה הגדרה ממש: הסברה מהו גן בוטני. למשל: גן המכיל סוגי צמחים מיוחדים או נדירים המיועד – וכו'. ואז, נוסיף: גן ששר החקלאות ופיתוח הכפר הכריז עליו כעל גן בוטני מוכר, בהתאם לסעיף 2. בסעיף 2 נקבע את כל התנאים שאנחנו רוצים: תב"ע וכו'. 

היו"ר אמנון כהן:

בסדר.

דוד טל:
	
יפה מאוד, מבנה נכון. 

שמרית שקד:

אם כן, ההערה התקבלה. אני ממשיכה לקרוא את ההגדרות "המנהל", "הנהלת הגן", "המועצה"

אליעזר זנדברג:

למה צריך מועצה מיוחדת?

יצחק איילון:

לגן הבוטני שלי, למשל, יש מועצה מדעית שחוצה מוסדות: מוסדות אקדמיים, מוסדות מחקר, מוסדות ציבוריים. אני לא בטוח שזה המצב לגבי האחרים. המועצה אמורה להסדיר את הקריטריונים שבהם השר יוכל להיעזר. 

אליעזר זנדברג:

בין כל המועצות הקיימות בישראל בכלל ובמשרד החקלאות בפרט – רשות הטבע והגנים וכו' – אין גוף כלשהו? אנחנו מייצרים משהו חדש. זאת שאלה, אין לי הצעה, כי לא כיוונתי למועצה מסוימת.

יצחק איילון:

זה תחום מיוחד וספציפי.

שמרית שקד:

לא חייבים מועצה.

אריאל כהאן:

אפשר בלי מועצה בכלל. 

שמרית שקד:

אני קוראת את ההגדרה "השר". 

היו"ר אמנון כהן:

שר האוצר לא רוצה להיות שותף? שר הפנים לא רוצה להיות שותף גם כן? אולי שר המדע? 

אליעזר זנדברג:

	עוד אציע את נציגי משרד המדע בהרכב. קבעו כאן שני נציגים למשרד החינוך. משרד החינוך לא שולח שום ילד. 

היו"ר אמנון כהן:

	בסדר. יש לעוד מישהו הערה על ההגדרות, חוץ ממה שהערנו? ממשיכים. 

שמרית שקד:

אני עוברת לפרק ב'. כאן אני מציעה להוסיף סעיף מטרה, מה מטרת החוק. למשל: חוק זה, מטרתו שימור וטיפוח גנים בוטניים.  

דוד טל:

	אפשר להעתיק את זה מדברי ההסבר.

היו"ר אמנון כהן:

בסדר. את תנסחי משהו. 

שמרית שקד:

אני עוברת לסעיף 2, הכרזה על גן בוטני מוכר. יש כאן שתי הערות. ראשית, אמרנו קודם שכאן נקבע את התנאים להכרה בגן בוטני. שנית, ליושב-ראש הוועדה יש כמה הערות והוא ביקש ממני להעלות אותן כאן. קודם כול, אנחנו רוצים שזה יהיה לבקשת הגן הבוטני. לא נכפה על גן בוטני. 

היו"ר אמנון כהן:

נכון, שהשר לא יבוא ויכריז על גן כלשהו גן בוטני. שהגן יבקש, קודם כול. 

שמרית שקד:

	בסדר. ההערה הנוספת היא להוסיף בסוף סעיף 2: "השר יקבע כללים להכרה בגן בוטני כגן בוטני מוכר לעניין חוק זה באישור ועדת הכלכלה". 

יצחק איילון:

לדעתי יש להוסיף משהו: "לאחר התייעצות במועצה, השר רשאי להכריז על גן בוטני כעל 'גן בוטני לאומי' ". להוסיף את המילה "לאומי". 

היו"ר אמנון כהן:

כל גן בוטני יהיה גן בוטני לאומי?

יצחק איילון:

כאשר אתה גן לאומי ההתייחסות אליך שונה אצל הרבה אנשים, במיוחד אצל התורמים. 

היו"ר אמנון כהן:

גן בוטני לאומי יכול להיות אחד. אי-אפשר שיהיו עשרה גנים בוטניים לאומיים. 

גלעד ארדן:

	יש פארקים לאומיים בכל הארץ. יש מועצת הגנים הלאומיים, ברבים. 

יצחק איילון:

הרעיון שאת כספי הפיתוח לא נשאב מהצעת החוק אלא ניקח אותם מתרומות. 

שרה ורצברג:

אז למה צריך שיהיה להם חוק נפרד? נתקן שם, שהגנים הבוטניים ייכנסו לגנים הלאומיים.

היו"ר אמנון כהן:

אז גם המועצה היא "מועצת הגנים הבוטניים הלאומיים"?

שמרית שקד:

המונח "גן לאומי"  כבר תפוס בחוק הגנים הלאומיים.

אליעזר זנדברג:

	יש כבר מועצת גנים לאומיים, בואו נשים את זה שם. 

שרה ורצברג:

נכון, למה לא להעביר את ההצעה לשם, ולהחיל על זה את כל מה ששם? 

היו"ר אמנון כהן:

כלומר, רוצים שמועצת הגנים הלאומיים תהיה גם מועצת הגנים הבוטניים, לחסוך במועצות. 

ישראל גלאון: 

אין קשר.

יצחק איילון:

זה בלתי אפשרי, אין קשר בין הנושאים. 

היו"ר אמנון כהן:

משרד החקלאות מסכים?

יצחק איילון:

זה לא ילך, זה משהו אחר לחלוטין. 

שרה ורצברג:

את מה שאתה רוצה לתקן כאן, תכניס כתיקון שם. למה לא?

יצחק איילון:

נהפוך לעוד אתר אחד אצלם. 


חגית מאיר:

באנלוגיה, מועצת המוזיאונים היא הגוף הסטטוטורי שמוסמך להכיר במוזיאון. יש לה קריטריונים להכרה במוזיאון כמוזיאון לאומי. יכול להיות שהמועצה הזאת יכולה לפתח קריטריונים להכרה בגן בוטני ולהכרה בגן בוטני מוכר כגן לאומי, כמו שעושה מועצת המוזיאונים.

היו"ר אמנון כהן:

כלומר זה לא יהיה גן לאומי באופן אוטומטי. 

יצחק איילון:

לא, השר צריך להכריז עליו. 

היו"ר אמנון כהן:

אז יהיו גנים בוטניים רגילים, גנים בוטניים מוכרים, וגנים בוטניים לאומיים?

יצחק איילון:

החוק יגדיר רק גן בוטני אחד מכוח החוק. כל האחרים, שיקראו לעצמם באיזה שם שהם רוצים. 

אליעזר זנדברג:

אתה מציע שכל מי שיוכר כגן בוטני מוכר, יהיה גם לאומי?

יצחק איילון:

כן, בשם. נוכל לרשום את זה בלוגו שלנו. 

אליעזר זנדברג:

אתה רק משנה את השם, ולא שום דבר אחר. זה משהו אחר. 

שמרית שקד:

הייתי רוצה להתייעץ על כך עם הגורמים הרלוונטיים ברשות הגנים הלאומיים ברשות שמורות הטבע. נשאל אותם. 

יצחק איילון:

אם זה לא טוב, נשנה. אין לי בעיה. 

ישראל גלאון:

כל עניין הזה, "גן לאומי", מסבך את העניינים שלא לצורך ולא מקדם כלום. 

יצחק איילון:

אז ירדנו מזה, בסדר. 

שמרית שקד:

אני ממשיכה לקרוא את הסעיף. עכשיו אמרנו שהשר יקבע את הכללים להכרה בגן בוטני, וכאן נקבע את התנאים להכרזה על גן בוטני. קודם נשמעו הערות בעניין זה. 

היו"ר אמנון כהן:

את תקראי את סעיף קטן (ב), נראה מה הוא כיסה, ואם יש צורך, נוסיף מונחים. 

שמרית שקד:

דבר ראשון, צריך להוסיף שמדובר במוסד ללא כוונת רוח. זה היה בהגדרה, והוצאנו את זה משם. אנחנו צריכים להעביר את זה לכאן. אני קוראת את סעיף קטן (ב).

עדי ביתן:

אנחנו מציעים ליטול דוגמה מחוק גנים לאומיים, סעיף 22 שם. שם יש רשימת תנאים. כתוב שם "לא יכריז שר הפנים על שטח כגן לאומי אלא לאחר שנתקיימו כל אלה". אני מציעה להעתיק את הנוסח. התנאים הם אלה: "(1) אושרה תוכנית, המייעדת את השטח כגן בוטני" – במקרה שלנו. "(2) ניתנה הזדמנות למועצה, ולכל רשות מקומית שבתחומה נמצא השטח המיועד להיות גן בוטני לחוות דעתה". כאן נותנים להם 60 יום מיום שהודיעו להם. כמו כן, נדרשת התייחסות שר הדתות לגבי מקום קדוש. אני לא יודעת אם זה רלוונטי לכאן, אבל זה עשוי להיות רלוונטי – לגנים עתידיים. יש התייחסות לאתר עתיקות, וכן לשטח צבאי. 

היו"ר אמנון כהן:

אלו כל הסעיפים? אני חושב שאפשר להכניס את הסעיף הזה. כמו ששר הפנים רשאי להתחשב באלה, כך גם שר החקלאות. נכניס את הסעיף במלואו. 

עדי ביתן:

אני מבהירה שעל-פי הסעיף השר לא יכריז, אלא אם הוא התייעץ עם כל הגורמים האלה. אגב, זה חוק של המשרד לאיכות הסביבה. חוק גנים לאומיים – שמורות טבע, אתרים לאומיים ואתרי הנצחה, משנת 1998. 

שמרית שקד:

זה ייכנס בסעיף 2, בתוך 2(א). 

היו"ר אמנון כהן:

	חברי הכנסת, אתם מקבלים את ההערה? 

דוד טל:

	יש לי הסתייגויות, אגיש אותן מאוחר יותר.

אליעזר זנדברג:

	אני רוצה להוסיף ולשאול כמה שאלות. לגבי הקריטריונים כולם, אני רוצה להעיר: כתוב כאן "מוסד ללא כוונת רווח", אבל מה לגבי שלוחות של אוניברסיטאות ודברים כאלה? אבל האם כל גן נחשב אורגן בפני עצמו או הוא חלק ממשהו רחב? אולי מחר צריך יהיה לתת תמיכה לאוניברסיטת תל-אביב, השיק יישלח לשם וימצא את דרכו לחשבון אחר. איך מוודאים את הייעודיות של הכסף? כשהגן הוא חלק מגוף גדול יותר, זה יכול לטבוע. אני מעלה את זה כנקודה. אולי אתם יודעים טוב יותר. 

יצחק איילון:

האוניברסיטה העברית הקימה עמותה, חברה בת. 

אליעזר זנדברג:

הדרישה צריכה להיות "מוסד ללא כוונת רווח, שעיקר עיסוקו הוא גן בוטני", או משהו דומה. 

אריאל כהאן:

ואם זה קיבוץ?

אליעזר זנדברג:

יקימו עמותה ליד הקיבוץ. 

היו"ר אמנון כהן:

אבל שזה לא יפגע במשהו קיים, מישהו שעובד.

אליעזר זנדברג:

הערה שנייה, לגבי כפילויות: תארו לכם שכל אחד יחליט שהוא רוצה לפתוח גן כזה. ממילא משקים את הצמחים בבוקר ומדברים אתם, עכשיו גם מקבלים שיק על זה. תארו לכם שהיינו מייצרים פעילות של אותם גנים עם המון כפילויות בכל מיני מקומות. הרי העוגה שאנחנו רוצים לחלק מוגבלת. 

דוד טל:

	אני מניח שהשר לא יעשה את זה. צריך אישור השר. הוא לא יכריז, אם יראה שאין לו תקציב או משאבים. 

היו"ר אמנון כהן:

הכוונה לאזור גיאוגרפי?

אליעזר זנדברג:

כן, ובכלל, אני חושב שאחד השיקולים צריך להיות ייחודיות, ואולי הוא צריך לגבור על משהו אחר. למשל, אם באזור תל-אביב כבר יש שני גנים בוטניים שעוסקים בפרחים, האם הגיוני לתת לשר את הסמכות החוקית לקבוע העדפה על-פי נדירות, או תחום הגן, אם הוא לא קיים עדיין?

היו"ר אמנון כהן:

זה בתקנות. 

קריאה:

	זה המועצה. 


אליעזר זנדברג:

אם כך, אני חוזר בי, הבהירו לי שזה תפקיד המועצה. 

לגבי גודל הפעילות, גם זה תפקיד המועצה? שלא יקימו גנים קטנים ויבקשו תקציב. 

היו"ר אמנון כהן:

כל מה שהעלה חבר הכנסת זנדברג חשוב, ונבקש מהשר שיביא זאת בחשבון בתקנות שהוא מתקין. בכל מקרה, הן יובאו לאישור ועדת כלכלה. 

אליעזר זנדברג:

הערה אחרונה, וזה עונה גם על הדברים שדיברנו בינינו, חבר הכנסת טל. קודם כול, צריך לעזור להפעיל את מי שקיים היום, אני אומר זאת בכנות. למשל, אולי כדאי לקבוע ותק של הפעלה של המקום כגן, אפילו לא כגן בוטני על-פי החוק, לצורך קבלת התמיכה? קודם שהגנים יעבדו שנתיים או שלוש, יראו שהם יודעים לעשות דברים. 

היו"ר אמנון כהן:

גם זה לתקנות.

אליעזר זנדברג:

	אבל לדעתי צריך לכתוב את זה, כי אחרת זה שיקול שאני לא בטוח שהוא לא שיקול זר לתקנות שעוסקות בחלוקת כסף.

יצחק איילון:

אולי לפחות עשר שנים. 

דוד טל:

	אדוני היושב-ראש, בכל הכבוד, אנשים מדברים בלי קבלת רשות. אני מבקש לדבר. אם אתה רוצה שאתפרץ, אתפרץ. אבל אני נוהג בתרבות דיבור נורמלית, ואתה קבעת את הנורמה בתחילת דרכך. אני מצביע, ואתה נותן לאחרים להתפרץ. זה לא בסדר. 

היו"ר אמנון כהן:

מייד אתן לך. משרד החקלאות, רציתם לומר משהו? 

ישראל גלאון:

אמרתי את דברי. 

היו"ר אמנון כהן:

צעקת, לזה התכוון חבר הכנסת טל. אפילו לא הקשבתי. אם זה חשוב, לא שמעתי. 


ישראל גלאון:

אמרתי שזה קיים בתפקיד המועצה: להגדיר מי יקבל, מתי יקבל, איזה גן, מי עונה על הקריטריונים. לדעתי לא צריך לסבך את העניין בוותק של גנים וכו'. אם יש מועצה, היא די מוסמכת לעשות ולדעת מי ראוי ומי לא. 

אליעזר זנדברג:

יש דברים שאם הם לא בחוק, זה כאילו המועצה חרגה מסמכותה. 

היו"ר אמנון כהן:

	עכשיו חבר הכנסת טל. 

דוד טל:

	בהמשך לכך ולמה שדיברתי קודם עם חבר הכנסת זנדברג, אני חושב שיהיה נכון להוסיף בסעיף 2(ב): "בבואו להכריז על גן בוטני ו/או גן בוטני לאומי...". אסביר. 

היו"ר אמנון כהן:

הורדנו את עניין הגן הלאומי. 

דוד טל:

אני רוצה להסביר למה כן. אני מוכרח לומר שאני לא מכיר את הגנים הבוטניים. אני מכיר את הגן הבוטני בהר הצופים. בפעם האחרונה הייתי שם ב-1967. אגב, אני שיפצתי אותו, יומיים אחרי המלחמה. מאז לא ראיתי אותו. אני מניח שיש גן בוטני אחד שמרכז יותר מגנים אחרים. אם אני טועה, אני יורד מזה. אם יש גן גדול אחד, אני רוצה לאפשר לשר להכריז על גנים בוטניים וגם על גן בוטני לאומי. אם הוא ימצא לנכון לעשות זאת. 

היו"ר אמנון כהן:

בהתייעצות המועצה. 

דוד טל:

	בהתייעצות המועצה, אנשי מקצוע, מי שאתה רוצה. ואז למדינת ישראל יהיה גן בוטני לאומי, ויהיו עוד הרבה גנים בוטניים. אני חושב שצריכים להיות קריטריונים כפי שטען חבר הכנסת זנדברג. אם הם אומרים שזה מסבך את העניין, הוותק וכו', זה משהו אחר. חשוב לי שמי שקיימים יוכלו להמשיך להתקיים. מי שרוצה להוסיף על זה, אין בעיה. אבל יש סדר עדיפות מסוים שהמציאות קבעה. 

אני חושב שאם מכניסים "גן בוטני ו/או לאומי", השר יהיה רשאי להכריז שהגן הבוטני של האוניברסיטה, בהר הצופים, הוא הלאומי – בגלל הגודל וסדרי הפעילות. 

עדי ביתן:

קודם כול, ברגע שקוראים למשהו "גן בוטני לאומי", יוצרים הטעיה ביחס לחוק גנים לאומיים. הרי היום יש מועצת גנים לאומיים, והיא המוסמכת להכריז מהו גן לאומי. אני לא רואה מניעה שקודם גן יוכרז גן בוטני, ואחר כך מועצת הגנים הלאומיים תכריז עליו גן לאומי. הוא יהיה גם גן בוטני לפי החוק הזה וגם גן לאומי לפי חוק גני לאומיים. לדעתי בדרך הזאת צריך לפתור את הבעיה. 

ישראל גלאון:

ברשותכם, הלוואי שיהיה חוק גנים בוטניים. אם נקבע שאחד יהיה לאומי והאחרים רגילים, אנחנו סתם מסבכים את העניין שלא לצורך. אני לא מוצא את הסיבה להפרדה. גם יהיה קשה מאוד להחליט מי הגן הזה. לכל אחד יש עיסוק אחר, כל אחד מתמחה בתחום אחר: צמחי בר, צמחי תרבות, אקלום.

דוד טל:

	ויש אחד שעוסק בכול. 

ישראל גלאון:

אין אחד כזה בארץ. אני לא מאמין שיהיה. זה סתם יוביל לסרבולים. 

היו"ר אמנון כהן:

נעזוב, הם לא מבקשים את זה. קיבלנו. נתקדם הלאה. 

שמרית שקד:

אני מסיימת את קריאת סעיף 2. 

ישראל פרץ:

חסרים שר התיירות ושר התרבות בסעיף 2(ב). נושא התיירות ונושא התרבות לא מופיעים. 

יצחק איילון:

זה בהגדרות.

ישראל פרץ:

אמרתם שאתם מעבירים את זה לסעיף 2(ב).

שמרית שקד:

אתה מציע להוסיף את עניין התיירות בסעיף 2(ב)? ההגדרה תהיה "גן בוטני – גן המכיל סוגי צמחים מיוחדים או נדירים המיועד לצורכי לימוד, מחקר תיירות". זה נשאר שם. 

יצחק איילון:

תיירות היא לא תנאי. 

שמרית שקד:

אתה רוצה שזה יהיה אחד השיקולים של השר להכיר? 

חזי מולא:

תיירות היא לא הגדרה של גן בוטני. זה לא מחייב. 


שמרית שקד:

אני עוברת לקרוא את סעיף 3(1). 

היו"ר אמנון כהן:

יש הערות לפירוט הזה?

יצחק איילון:

זה בערך מכסה את הכול. 

היו"ר אמנון כהן:

בערך. מה זה "ובלתי מקצועיים"?

יצחק איילון:

אם שירות התעסוקה ישלח עובד כי אני צריך עובד עונתי, אני אקבל אותו לעבודה. 

יעל ארנון:

יש לי שאלה שאולי היא משפטית: האם השר יכול להורות להנהלה מסוימת להעסיק מספר כזה או אחר של אנשים?

שמרית שקד:

כן. זה הנוסח. הוא רשאי להתקין תקנות שיחייבו את הנהלת הגן הבוטני להעסיק עובדים. 

אריאל כהאן:

לפי תקן של הנהלת הגן, לא של השר. זה יוצר משהו מוזר: חובת ההנהלה להעסיק.

אליעזר זנדברג:

ההנהלה קובעת תקן, ואז חובתה גם לעמוד בתקן. מה ההיגיון?

שמרית שקד:

אולי אפשר לוותר.

יצחק איילון:

	בקיצור, שהגן לא יעסיק תאילנדים.

דוד טל:

	על כל סעיף (א) אפשר לוותר. 

היו"ר אמנון כהן:

אז איך תהיה העסקת העובדים?

שמרית שקד:

הנהלת הגן תחליט לעצמה.

דוד טל:

	בשום חוק זה לא כתוב.

חזי מולא:

ממילא בשביל להיות גן בוטני הוא יצטרך להעסיק עובדים מקצועיים. אחרת הוא לא יחזיק מעמד כגן בוטני. 

יעל ארנון:

יהיה אפשר לומר שהיא לא מקיימת את הפעילות, אבל למה לרדת לפרטי העסקה?

אריאל כהאן:

כשהשר יתלבט אם להכריז על גן או לא, הוא יבדוק זאת. 

דוד טל:

	יש לי הערה לסעיף קטן (ז): "מקיים פעילות חינוכית כפי שייקבע בהסכמת שר החינוך". אני מציע שיהיה "בהתייעצות עם שר החינוך". 

יצחק איילון:

זה הגיוני, כי יש פעולות של החינוך הא-פורמלי. 

היו"ר אמנון כהן:

אם זה חינוך פורמלי צריך הסכמה. אם יש "התייעצות", אין חובה. אם כתוב "הסכמה", צריך הסכמה שלו, אם זה מתאים לתוכנית הלימודים של משרד החינוך. לכן צריך הסכמה, לא התייעצות. 

אליעזר זנדברג:

	הפרשנות פה אומרת שאפשר לעשות גם פעילות אחרת, אבל גם פעילות של משרד החינוך. צריך לכתוב שזה בתנאי שהמשרד מממן את זה. 

היו"ר אמנון כהן:

אם זה לא ממומן על-ידי משרד החינוך, הם לא יעשו. 

אליעזר זנדברג:

	כן, אבל אם חייבים לנהל פעילות חינוכית? עוד המשרד יבוא ויורה להם מה לעשות בלי לשם. 

היו"ר אמנון כהן:

אין חובה לקיים את הפעילות הזאת. איפה כתוב "חייב"? 

דוד טל:

	אם זה "בהסכמה", אז חייבים. 

אליעזר זנדברג:

כתוב למעלה: "חובתה של הנהלת הגן הבוטני לקיים פעילות חינוכית כפי שייקבע, בהסכמת משרד החינוך".

אריאל כהאן:

זו לא חובה, זו אופציה לשר לקבוע תקנות בעניין חובת הגן. 

היו"ר אמנון כהן:

חבר הכנסת זנדברג מחדד את הדברים. הוא חושש שמצד אחד יחייבו את הגן בהסכמה של משרד החינוך, ובסוף יביאו לו כל כך הרבה תוכניות שהוא יצטרך ללמד בלי שום תקצוב. זאת הנקודה, שלא יטילו עליהם יותר מדי משימות וזה לא יהיה מתוקצב.

אליעזר זנדברג:

אני רוצה להתנות את המשימה בתקציב. אחרת זה לא הגיוני. הרי השר יכול לקבוע שכל בתי הספר יגיעו לגן, בלי תקציב. 

יעל ארנון:

זה באישור ועדת כלכלה. אולי בתנאי הספציפי יהיה אפשר לוודא שהנושא מתקיים. 

שמרית שקד:

כל ההוראות בסעיפים קטנים אלו הן הוראות שדרוש להם תקציב. 

היו"ר אמנון כהן:

נכון: פעילות מדעית, חינוכית. ניתן את הדעת על זה בתקנות שיובאו עלינו. נעבור ל-(2).

שמרית שקד:

אני ממשיכה בקריאה, בסעיפים (2)-(4).

היו"ר אמנון כהן:

מי יפקח על דמי הכניסה ועל ההנחות והפטורים?

שמרית שקד:

השר רשאי לקבוע בתקנות סכום מקסימלי שהגן יכול לגבות. תעריפים לנוער, לסטודנטים, לחיילים וכו'. 

יצחק איילון:

איך מגדירים את פעולת הקפטריה? הרי מפעיל אותה זכיין.


שמרית שקד:

זו פעילות מסחרית. 

אליעזר זנדברג:

אין כוונה שלא יהיה כלום, אלא שזה לא יהיה הכול. 

היו"ר אמנון כהן:

אם פותחים בית קפה בגן הבוטני, מסעדה?

שמרית שקד:

השר רשאי להגביל את זה. אם המדינה מתקצבת את הגן, 

היו"ר אמנון כהן:

יש בגן הבוטני שטח ענקי, בחלקו יש גן, ובחלקו יש שטח יפה ורוצים להקים אירוע. 

שרה ורצברג:

או תערוכת פרחים, למשל. 

היו"ר אמנון כהן:

תערוכה זה בסדר. 

שרה ורצברג:

למה? גובים כסף על זה. זה לא חינם. 

יצחק איילון:

מישהו צריך למממן את התערוכה.

היו"ר אמנון כהן:

אם למישהו יש גירעון גדול, הוא לא יכול לעמוד ב-matching של הממשלה, והוא רוצה לעשות מסיבות בר-מצווה בשטח הגן, איפה כתוב שאי-אפשר לעשות את זה? 

שמרית שקד:

השר רשאי להגביל פעילות מסחרית בין כותלי הגן. אפשר לקבוע שאם הגן רוצה להיות מתוקצבים על-ידי המדינה הוא לא יכול לפעול כך. שינצלו את הגן למטרות שאותן רוצים לתקצב. 

היו"ר אמנון כהן:

איך סוגרים את זה, שזה יהיה רק בתחום הנושאים שהשר קבע, שזה לא יגלוש?

דוד טל:

	כתוב "השר יקבע".

עדי ביתן:

הוא יכול להתקין תקנות. 

יעל ארנון:

שיהיה תואם את מטרות החוק. 

שמרית שקד:

גם כתבנו באחד התנאים שזה יהיה מוסד ללא כוונת רווח. 

עדי ביתן:

כתבנו שזה יופעל על-ידי מוסד ללא כוונת רווח, זה לא אומר שלא תהיה פעילות מסחרית. 

אליעזר זנדברג:

אפשר להביא זכיין לקפטריה, ולזיכיון יש ערך. 

האמת היא שגם צריך להפעיל מפעל היגיון כלשהו: אנחנו לא רוצים שהמקום יהיה לצורכי מסיבת בר-מצווה, אבל יכול להיות, בנסיבות מסוימות, אחרי שעות הפעילות, אם אין פגיעה וכו' – שיהיה אפשר לעשות עוד פעילויות, להשכיר את שטח הגן. גם בגנים הלאומיים עושים את זה. רפאל איתן התחתן בבית כנסת עתיק בגן הלאומי בסוסיא, או משהו כזה. 

שמרית שקד:

בגן הבוטני בירושלים יש מסעדה בשעות הערב. 

היו"ר אמנון כהן:

השאלה היא אם אנחנו מאפשרים את זה. 

שמרית שקד:

זה בסדר. השר יקבע כללים.

היו"ר אמנון כהן:

גם תשלום דמי כניסה?

שמרית שקד:

הכול בתקנות. 

שרה ורצברג:

מועצת מקרקעי ישראל נתנה, ממש באחרונה, החלטת מועצה 1044, שאושרה ב-26 במאי. כותרתה "השלמה בדבר תנאי מסירת קרקע לגנים לאומיים ושמורות טבע". יש כאן התייחסות לדמי שימוש, לאלמנטים מסחריים, לאירועים מסוימים. גובים כספים בשביל זה, ואני חושבת שצריך לתת את הדעת על כך. אני לא חושבת שמועצת מקרקעי ישראל תאשר את כל זה בלי לדרוש כספים.

יצחק איילון:

היא כבר דורשת.

דוד טל:

	אחת המטרות של מקרקעי ישראל זה להכניס כסף למדינה? את אומרת שעל כל דבר אתם רוצים כסף. את מייצגת את מנהל מקרקעי ישראל, אני פונה אליך בתור שכזאת. 

שרה ורצברג:

אנחנו נותנים את הקרקע של המדינה. אם מישהו רוצה לעשות לעצמו גן פרטי, שיבוא לרכוש ממני את הקרקע.

אליעזר זנדברג:

אבל זה למען אזרחי המדינה, בכל הכבוד. 

אבשלום וילן:

	גם שמורות טבע משלמות? 

שרה ורצברג:

	כן. 

אליעזר זנדברג:

זה לא הגיוני.

דוד טל:

	הם יכולים לקבל איזו החלטה שהם רוצים. הם שודדים לאור היום. 

שרה ורצברג:

אומרים לי שיש גם החלטה לגבי קרן קיימת. 

שמרית שקד:

אני לא מבינה למה זה עומד בסתירה לחוק הזה. 

שרה ורצברג:

זה לא בסתירה, צריך לתת את הדעת על זה, למשל לגבי החלק המסחרי. 

שמרית שקד:

השר יכול לקבוע הגבלות משלו, הגבלות שהוא רוצה. מנהל מקרקעי ישראל יכול לקבוע הגבלות שהוא רוצה, לגבי קרקעות שנמצאות בבעלותו. 


שרה ורצברג:

עליכם להביא בחשבון שיהיו עוד הוצאות. יהיו גם תשלומים, לא רק הכנסות, זה כל מה שאני אומרת. 

שמרית שקד:

הגן הלאומי צריך לעמוד בחובות שלו לפי כל חקיקה.

היו"ר אמנון כהן:

	חבר הכנסת וילן, הגעת? אתה חתום על הצעת החוק. אתה יודע שמקימים מועצה חדשה? 

אבשלום וילן:

	לא, השכלת אותי. בוועדה הזאת עוסקים בחלק מהנושאים שנוגעים למנהל מקרקעי ישראל. יכול מאוד להיות שצריך לזמן אותם לדיון. נראה לי תמוה שגן בוטני, לצרכים לימודיים וכו', צריך לשלם. 

היו"ר אמנון כהן:

אם הוא יעשה בר-מצווה בשטח, אז כן. 

אבשלום וילן:

	על זה אני לא מתווכח. אומרים שגם שמורות טבע וגנים לאומיים משלמים כסף טבין ותקילין, לפי ההחלטה האחרונה.

דוד טל:

	תכניס סעיף שהנושא הזה פטור מתשלום. 

אבשלום וילן:
	
אז נכנסים לסתירה. 

דוד טל:
	
זה מועצה, וזה חוק. חוק גובה על קפריזה כזאת או אחרת של המועצה.

אליעזר זנדברג:

אבל מה עם הגנים הלאומיים האחרים?

דוד טל:

	צודק.

אבשלום וילן:

	הם משלמים היום כסף טוב. לאור ההוראה שלהם יצטרכו לשלם יותר, ולכסות את זה. אני מכיר את הרשות, ליוויתי אותה כמה שנים טובות, הם בגירעון מתמיד. נראה לי לא הגיוני. לכן אני מציע שיהיה דיון נפרד בנושא. אין סיבה שניתן להפרטה להשתולל. 

יצחק איילון:

השבוע קיבלתי ממנהל מקרקעי ישראל שומה על דמי שימוש בסך של 1.7 מיליון ש"ח על הקפטריה שלי ועל מגרש החניה. 

היו"ר אמנון כהן:

גם לבתי חולים הם הוציאו. יש בתי חולים עם תחנת דלק בפנים. מה בין בית חולים לתחנת דלק? זה לשירות הלקוחות. צריך לשלם על זה, יש הכנסות. ניתן דעתנו על זה. 

שמרית שקד:

אחרי "תשלום דמי כניסה, הנחות ופטורים", אני חושבת שראוי להוסיף בתקנות "מתן שירותים למבקרים ולמטיילים". הכוונה לכך שאפשר לחייב את הגן להקים שירותים ציבוריים וכו'. 

עדי ביתן:

הם מחויבים לזה לפי דיני התכנון והבנייה. אבל אולי שירותים באופן כללי. 

שמרית שקד:

כל השירותים למבקרים ולמטיילים: ברזייה וכו'. 

היו"ר אמנון כהן:

בסדר, זו תהיה תוספת בסעיף (2), ב-(5). 

כעת עוברים לסעיף גדול 4. 

שמרית שקד:

אני קוראת את הסעיף. 

דוד טל:

	למה צריך לרשום את זה? זה לא ברור?

שמרית שקד:

זה די ברור. רושמים. כל מה שלא נאסר בחוק, מותר. 

אני קוראת את סעיף 5(א). חוק יסודות התקציב מחייב שכל תמיכה מתקציב המדינה תיעשה על-פי קריטריונים ברורים ואמות מידה ברורות. לכן נותנים את הסמכות למועצת הגנים הבוטניים לייעץ לשר בעניין קביעת אותם מבחנים. אני קוראת את סעיף קטן (ב). אני לא בטוחה שיש צורך בהוראה הזאת. 

דוד טל:

	אם יש בה צורך, צריך להכניס את זה לתקנות, לא לחקיקה ראשית. עכשיו מתחשבנים אם זה רבע, שליש, חצי?


אליעזר זנדברג:

בעצם קובעים את גובה הקנס, במירכאות, על אי-ציות להוראות. אני חושב שגובה הסכום צריך להיות בחוק. 

דוד טל:

	בחקיקה ראשית?

שמרית שקד:

	אני חושבת שההוראה הזאת לא קיימת בחקיקה דומה. 

היו"ר אמנון כהן:

נציגת האוצר איננה. אין דבר כזה, היא צריכה להיות כאן, זה קשור לחוות דעת שלה. מדובר בתקציב. יש להם 300 עובדים. 

אבשלום וילן:

	אני לא מבין למה הסנקציה הזאת היא בחקיקה ראשית. יש מועצת גנים בוטניים שיש בה נציגי ממשלה וכו'. מקבלים תקציב מדינה, פתאום יש מין סנקציה. 

היו"ר אמנון כהן:

אני פונה לנציגת האוצר: אנחנו מבקשים שתישארי בדיון כל הזמן. 

יעל ארנון:

אני מתנצלת. אין בין ועדת כספים לביניכם. 

היו"ר אמנון כהן:

אל תתנצלי, תישארי עד הסוף. אני רוצה לקבל החלטה, לא אקבל שום הערה אחר כך. זה יעבור. לא אבזבז את הזמן שלי. הזמן שלנו, חברי הכנסת, יותר חשוב. לכם יש 300 פקידים. אני מבקש שתתייחסי לסעיף 5(ב).

אבשלום וילן:

	למה צריך את זה? הרי למדינה יש שליטה על כל מה שקורה לאורך כל הדרך. 

שמרית שקד:

הסעיף גם גורף מאוד, לא מדובר אחרי איזו הוראה מהוראות החוק. יש הוראות חמורות מאוד ויש הוראות מאוד מינוריות. 

אבשלום וילן:

שבתקנות יגידו מה עושים אם לא מקשיבים להם. 

היו"ר אמנון כהן:

אז מורידים?

יעל ארנון:

אני חושבת שכן צריך לעשות סנקציה כלשהי. 

דוד טל:

	אבל בתקנות, לא בחקיקה ראשית. 

אליעזר זנדברג:

מה משמעות המנגנון הזה?

אריאל כהאן:

אני מניח שבכל מקרה למנהל יש סמכות,  כפוף להתייעצות עם המועצה, להחליט להפסיק את ההכרה בגן בוטני, אם הוא לא עומד בתנאים. זו הסנקציה הגורפת ביותר. זה הרבה יותר דרקוני מלהחליט שחלק מהסכום לא ישולם. 

אליעזר זנדברג:

ברגע שמוציאים גן, קודם כול, יש הליך מנהלי. כאן זה הרבה יותר מוגבל ומדויק. קודם כול, זה כבר במהלך אותה שנת כספים. אני לא מדבר על הוצאה של גן מהתכנון התקציבי לשנה הבאה. כאן, אם הגן לא עושה מה שמבקשים, לא נענה לדרישה, יש 30 יום למלא את הדרישה.  אם לא, תוך 60 יום חצי מהסכום לא מתקבל. 

בהנחה שמדובר בשנת כספים רגילה, כלומר התקציב מאושר במרס והכסף מגיע ביוני – החצי השני שלן השנה קריטי. יכול לקרות שלא מקבלים כסף. מצד שני, מגבילים את סכום הפגיעה למחצית, להבדיל ממקרה שבו מוציאים את הגן מהרשימה, ולא מקבלים כלום, ועוד יידרש הליך שלם כדי להיכנס בחזרה לרשימה. למה עשיתם את זה?

היו"ר אמנון כהן:

חבר הכנסת בנלולו רצה להכביד על הגן הבוטני. 

אליעזר זנדברג:

לדעתי זה נועד ליצור מצב ביניים: מצד אחד לא עפים לגמרי מהרשימה, שזה הדבר הכי גרוע. מצד שני הקנס רק חצי, אבל הוא מיידי. כרטיס צהוב כזה. 

שמרית שקד:

אחד הקריטריונים למתן תמיכה בשנה שלאחר מכן יהיה העמידה בתנאים בכללים.

היו"ר אמנון כהן:

אז נשאיר את זה?

אבשלום וילן:

סליחה, אני מתנגד בכל תוקף להשאיר את הסעיף. 


היו"ר אמנון כהן:

אדוני, חתמת על זה איך שהוא. מה אתה מתנגד? חתמת שזה יהיה בפנים. אני יכול להתנגד, אני לא חתום. 

אבשלום וילן:

	ידידי אדוני היושב-ראש, אומנם חתמתי, אבל בתוך עמי אני חי ולא ידעתי עד כמה. בעקבות ניסיוני בחודשיים האחרונים, בעקבות דברי היועץ המשפטי לממשלה ומה שנעשה במשרד החקלאות – תבין מה המשמעות: אני מניח שעדיין במדינת ישראל מנהל גן בוטני ייבחר על-פי כישוריו המקצועיים. מנכ"ל משרד החקלאות, שיכול לקחת חצי מהכסף אם הגן לא מסכים לדרישותיו, הוא בדרך כלל מינוי פוליטי. תאר לך את המצב במקומותינו. 

היו"ר אמנון כהן:

מחר אתה תהיה שר ותהיה פוליטי, המנכ"ל שלך יהיה פוליטי. 

אליעזר זנדברג:

הוא לא יהיה.

היו"ר אמנון כהן:

למה? ג'ומס היה פעם. 

אליעזר זנדברג:

ואותו מנכ"ל נשאר.

אבשלום וילן:

	נכון, המנכ"ל הזה בסדר, אבל מחר השר יחליף אותו. 

היו"ר אמנון כהן:

אם הוא לא החליף אותו שנה, הוא כבר לא יחליף.

אבשלום וילן:

	המנכ"ל יכול לומר שמנהל הגן הבוטני לא מוצא חן בעיניו ולעשות את זה. זה דרקוני מדי. אפשר לרכך את זה. זה נראה לי חריף מדי. 

ישראל גלאון:

יש פה ריכוך: הוא עושה את זה בהתייעצות עם המועצה. המועצה אינה פוליטית, יש להניח שלא תאשר דברים כאלה. 

 אריאל כהאן:

אולי כפוף לקבלת חוות דעת משפטית של הלשכה המשפטית?


דוד טל:
	
אני מבקש הסתייגות, שהסעיף הזה יימחק. 

היו"ר אמנון כהן:

בסדר. הלאה. זו הסתייגות. אנחנו מעבירים את זה כך. 

דוד טל:

	סליחה אדוני, אי-אפשר להעביר את זה כך, צריך להצביע על ההסתייגות הזאת, אם אתה מקבל אותה או דוחה אותה. 

היו"ר אמנון כהן:

ודאי, בבוא העת. 

עדי ביתן:

מעבר לשאלת הסנקציה התקציבית, אנחנו חושבים שחסרה התייחסות למה שקורה אם באמת רוצים לבטל הכרה בגן בוטני, בהנחה שהוא כבר לא עומד הגדרה, ושר החקלאות מחליט שהוא רוצה לבטל. 

 אריאל כהאן:

זה בחוק הפרשנות, באותה דרך שבה הוא מכיר בו. 

עדי ביתן:

שוב צריך התייעצות עם כל השרים? זה לא הגיוני. לדעתי צריך להוסיף סעיף נפרד.

שמרית שקד:

אנסח סעיף ביטול הכרה.

ישראל גלאון:

אפשר להוסיף את זה בסעיף 9(3). שם מדובר על המלצה, אפשר לכתוב על ביטול הגן. 

יעל ארנון:

לא, זה לא תפקידי המועצה. לדעתי צריך סעיף נפרד. 

היו"ר אמנון כהן:

תוסיפי איפה שמתאים. 

הסתייגות חבר הכנסת טל לסעיף 5(ב) נרשמה. אנחנו עוברים לסעיף קטן (ג).

שמרית שקד:

אני ממשיכה לקרוא. אני מבהירה שסעיף 14 הוא אחריות תאגיד לעבירה. אם עובדי התאגיד ביצעו עבירה, האחריות גם על החברה וגם על התאגיד שלה. 

היו"ר אמנון כהן:

לא רק על אותו אדם אלא גם על כל החברה. 

שמרית שקד:

כן, אפשר לחייב מנהלים, את נושאי המשרה. 

היו"ר אמנון כהן:

יש עוד הסתייגויות?

דוד טל:

	ההסתייגות שלי היא גם לסעיף קטן זה, כי זה קשור לסעיף הקודם. אני מבקש למחוק את הסעיף.

שמרית שקד:

אני עוברת לפרק ג, שעוסק בגן בוטני שלא הכירו בו. אני קוראת את הסעיפים 6-7.

היו"ר אמנון כהן:

חוק ש"ג? תסגרי את זה סופית, אני לא רוצה שיאשימו את הש"ג. 

שמרית שקד:

כאן רק אומרים שהוא לא יהיה אחראי אלא אם כן הוא הוכיח שלא הוא גרם, 

היו"ר אמנון כהן:

אם אני הקמתי גן בוטני פרטי ואני אומר שם לש"ג שיכתוב. אחר כך, כשתופסים אותו, הוא מאשים אותי. בואו נסגור את זה, למה להשאיר את הפרצה? שהמנכ"ל יהיה אחראי. 

דוד טל:

	אני בכלל רוצה שיסבירו לי מה מטרת הסעיף. 

אליעזר זנדברג:

מה קורה אחרי שעושים את זה. 

שמרית שקד:

המטרה היא לייעד את המילים "גן בוטני" רק לגנים האלה. 

היו"ר אמנון כהן:

יש בזה היגיון. אם אקים גן קטן ליד הבית שלי, כפי שאמר חבר הכנסת זנדברג, עם דמי כניסה, ו-100 מטר ממני יש גן מושקע? רוצים למנוע זאת ממני. 


דוד טל:

	מי שרוצה לבוא לבוכרי, יבוא לפרטי. 

אליעזר זנדברג:

	יש לזה משמעות רק לחוץ-לארץ. כשהם מנסים לגייס כסף, הם מסבירים שהם נציגי גן בוטני מוכר. ואתה הולך לבוכרה, לסמרקנד, ומבקש תרומה. אם הוא יודע שזה גן מוכר, יש לזה משמעות אחרת מגן פרטי. 

אבל אם אני בעל גן פרטי וכתבתי שזה גן מוכר, מה קורה?

עדי ביתן:

זו עבירה לפי סעיף 13. 

שמרית שקד:

עוד נדון בו. זו עבירה פלילית. חבר הכנסת טל, אני שותפה לתחושה שלך, למה זה צריך להיות? אני יודעת שיש הוראה דומה לגבי מוזיאונים, ובפועל לא נעשה. כל מוזיאון קורא לעצמו מוזיאון. 

היו"ר אמנון כהן:

נשמע את היועץ הבכיר של חבר הכנסת בנלולו. 

קריאה:

אנחנו עושים חוק לגנים בוטניים, ואני חושב שיש נפקות מסוימת לשאלה מה יקרה למי שיגדיר עצמו כגן בוטני. אם יש לזה השלכות תקציביות והשלכות הכרתיות, זה חשוב. 

היו"ר אמנון כהן:

נניח שאני לא רוצה כסף מהמדינה ולא כלום. הקמתי גן, ואני רוצה לקרוא לו "גן בוטני". תגיד לי איך לקרוא לגן שלי?

 אריאל כהאן:

אולי זה באמת גן בוטני. אולי זה אפילו גן בוטני טוב יותר מהרשמי?

אליעזר זנדברג:

	ואז נכנסת ההצעה לקרוא להם "לאומי". 

קריאה:

כפי שהסביר מר איילון, יש לחוק השלכות נוספות, מעבר לתמיכה התקציבית של המדינה, ואחת מהן היא עניין התרומות. זה חלק מאוד חשוב של התקציב של הגנים. לכן אם גן פרטי משתמש בשם "גן בוטני", זה פוגע בגנים האלה. 


דוד טל:

	אז מה יהיה "מוזיאון השעווה הפרטי" ו"מוזיאון השעווה הלאומי", "מוזיאון הארץ הפרטי" ו"מוזיאון הארץ הלא פרטי". זה לא מופיע בשום מקום. למה להכניס את זה לכאן? אם יש היגיון, תסביר לי, ואקבל. 

ישראל גלאון:

אנחנו רוצים למנוע מתחזים. יש היום הרבה גנים פרטיים של אנשים, בגינתם, שקוראים לעצמם גן בוטני. זה לא נוגע רק לכסף, זה גם עניין מקצועי. 

היו"ר אמנון כהן:

מה אכפת לך שכתבתי את המילה "בוטני" בגן הפרטי שלי?

ישראל גלאון:

שייכתב "גן בוטני פרטי".

שמרית שקד:

ומה אם יש גנים בוטניים שלא מעוניינים להיכנס לפיקוח של המדינה? הם לא מבקשים תקציב, ומצד שני לא רוצים להיות נתונים לפיקוח. למה שהם לא יישארו בשם שלהם?

דודי אמסלם:

שיוסיפו א המילה "פרטי".

ישראל גלאון:

אנחנו רוצים שהשם הזה יעלה את מעמד הנושא הבוטני – שימור צמחים ברמה הלאומית. כל מי שיקרא לעצמו "גן בוטני", יחשבו שגם הוא עושה זאת. ואז יחשבו אם הוא עושה נכון או לא נכון? 

דוד טל:
	
יש לך ניסוחים מצוינים. שני ההסברים מאוד טובים. אבל  זה לא מתקבל על הדעת. 

חיים רונן:

אני מנכ"ל גני יהושע. יש לי גן בוטני משנת 1978. אני לא הולך לשנות אותו ל"פרטי" או ל"חצי פרטי". הוא לא הוקם היום. היום אתם רוצים להחליט על חוק. 

היו"ר אמנון כהן:

זה יפגע בך?

חיים רונן:

כן. 


דוד טל:

	מחר השר יכול שלא להכיר בו כגן בוטני. 

אבשלום וילן:

זה גן של העירייה, לא?

חיים רונן:

חברת גני יהושע היא חברה בת של עיריית תל-אביב. הגן הבוטני בגני יהושע קיים משנת 1978. 

היו"ר אמנון כהן:

הוא מנוהל במעטפת התקציב שלכם. 

חיים רונן:

	נכון. כתוב עליו שהוא גן בוטני. כל תושבי המדינה מכירים אותו ככזה. 

דוד טל:

	כתוב "גן בוטני עירוני"?

 חיים רונן:

לא. 

שמואל שפט:

אני חושב שהסעיף הזה סביר, לעניות דעתי. זה יכול לפגוע בהם, אבל הפגיעה הפוכה, בכל הגנים הבוטניים האחרים. המטרה שלנו היא לעודד את הגנים הבוטניים שמשמשים בכל התפקודים. כשאדם אחר ישתמש בשם הזה, הוא יפגע בכל האחרים. 

 אריאל כהאן:

מעודדים אותו תקציבית, המדינה נותנת כסף, אבל אני לא רואה סיבה לפגוע בו כשהוא מחפש תרומות מבחוץ. יפה שמעודדים, ובתמורה מקבלים פיקוח. אבל למה למנוע ממישהו לקבל תרומות בחוץ?

אבשלום וילן:

	כמה גנים בוטניים פרטיים כאלה יש?

אליעזר זנדברג:

	אני רוצה לחזור להצעה שלכם ל"גן לאומי". עם כל זה שיש גנים לאומיים אחרים, הם גנים לאומיים, וזה גן בוטני לאומי. מי שרוצה לדעת את ההבדלים, שיסתכל בחוק, לרוב האנשים זה לא משנה. מה שהמדינה משתתפת בו ב-matching או בסידור שנקבע כאן יזכה לתואר "לאומי". זה אומר שהא עבר בדיקה של גוף מקצועי מוסמך של המדינה, שהחליט לתת לו עדיפות. בכך הוא לאומי. הלאומיות שלו מתבטאת בזה שהוא מקבל עדיפות. 

אני לא רוצה להפריע לכל גן אחר שלא הוכר כלאומי להסתובב בעולם ולהביא כסף כגן בוטני. אם מתקשרים לתורם ומבקשים תרומה לגן, זה יכול להיות כל גן. אבל מי שאוהב גנים בוטניים, כבר פתחנו לו קצת את הדלת. בואו לא נפריע לגנים הבוטניים הפרטיים להתעסק בעניינים שלהם, ולגנים הבוטניים שהמדינה עוזרת להם נקרא "גנים בוטניים לאומיים". כך עשינו את ההבחנה. 

היו"ר אמנון כהן:

פותחים תיבת פנדורה אחרת. יש גנים לאומיים אחרים. 

 אריאל כהאן:

גם "לאומי" זה מטעה, זה נשמע כאילו זה שייך למדינה, וזה לא שייך למדינה. הרבה פעמים זה עמותות פרטיות. אולי נקרא לזה "רשמי"?

חיים רונן:

אני מצדד בדברי חבר הכנסת זנדברג.

אבשלום וילן:

	יש פה בעיה מסוימת. אם הקריטריון הוא למי המדינה מקציבה כסף, יעמדו פה בתור ויהיה קשה מאוד להפריד את זה. אתן לך דוגמה: אצלנו יש גן בוטני פרטי, זיכרון לחללי אסון המסוקים.  הוא הוקם מתרומות פרטיות, והיום הוא שייך למועצה האזורית. מחר יבואו לבקש כסף. 

אליעזר זנדברג:

זה מה החוק שלך מציע. 

היו"ר אמנון כהן:

אבל המועצה מחליטה למי לתת. 

ישראל גלאון:

הגן שאתה מדבר עליו בכלל לא מתקרב להגדרות האלה, זה גן הנצחה. הוא לא גן בוטני, הוא לא ייכנס. 

אבשלום וילן:

	יהיו 20 גנים שיעמדו בתור לקבל הכרה. 

ישראל גלאון:

הלוואי. 

אני פונה למר רונן: כשיהיה החוק, לא תרצו לקבל הקצבה? בטוח תרצו. 

חיים רונן:

אז שיהיה "לאומי". לא צריך לעמוד בפתח ולראות אם הגן פרטי או לא. כשבאים לפתח ורואים את המילים "גן בוטני פרטי", זה טעם לפגם. 

שמרית שקד:

אולי "גן בוטני מוכר". 

יצחק איילון:

מוכר.

היו"ר אמנון כהן:

נוריד את סעיפים 6-7. מה דעתכם? 

דוד טל:

	אני בעד.

אבשלום וילן:

	בסדר.

אליעזר זנדברג:

אני לא יודע, אני רוצה לשמוע אותם. 

ישראל גלאון:

זה לא טוב. 

חזי מולא:

צריכה להיות הפרדה בין גן בוטני מוכר, שעבר בחינה של ועדה, 

שמרית שקד:

	בהגדרה כתבתי "גן בוטני מוכר". אבל לא נדרוש מאנשים אחרים להשתמש בזה. 

היו"ר אמנון כהן:

אחרי התייעצות בין חברי הכנסת אנחנו מורידים את סעיפי פרק ג – גן בוטני פרטי. הכוונה לסעיפים 6-7. 

חזי מולא:

גן בוטני מוכר הוא זה שמקבל תקציב מהמדינה.

אבשלום וילן:

	יש "גן בוטני מוכר" ויש "גן בוטני". 

אליעזר זנדברג:

לדעתי "מוכר" זה הגיוני, זה כבר כתוב בחוק. 


שמואל שפט:

אם משתמשים במילה "מוכר", אפשר לנסח סעיף שקובע שמי שמשתמש בביטוי הזה לא יהיה בסדר. זה אותו פרינציפ. 

שמרית שקד:

כן, אפשר לכתוב "לא ישתמש אדם בכינוי 'גן בוטני מוכר' לגבי גן בוטני שאינו גן מוכר והנמצא בשליטתו ובניהולו". 

 אריאל כהאן:

לדעתי זה מיותר.

שמרית שקד:

גם אני חושבת כך. יש הוראות כלליות בחוק העונשין לגבי הטעיה ומרמה. 

 אריאל כהאן:

יש הוראות כלליות. 

היו"ר אמנון כהן:

בסדר. שמענו את כל המשפטנים. לכל משפטן יש המינוחים שלו, הניסוחים שלו, התזה שלו. פרק ג יורד כולו, בעצה אחת של חברי הכנסת. 

לא נעבור עכשיו לפרק ד. אנחנו צריכים לסיים את הדיון. לדיון הבא אנחנו מבקשים ממשרד החקלאות וממשרד האוצר שישבו יחד ויגבשו לנו תקציב לביצוע החוק הזה. מצדי תעשו תקציב כללי, מצדי תקבעו לפי גן, שנדע מפתח כלשהו. אני חייב מדד כלשהו. אני לא רוצה שזה יהיה חוק על המדף. אני רוצה שהוא יעבוד. כדי שהוא יעבוד, אני חייב לתקצב אותו. 

אני גם מבקש שתבואו עם מקורות תקציב. לא להגיד את הסכום בלבד, אלא להסביר מה המקור. משרד החקלאות יכול לומר שגייס 4 מיליון ש"ח, למשל, וגיבש משהו לגבי עוד 4 מיליון ש"ח מהאוצר. לצורך כך קחו את חברי הכנסת המציעים. יש להם חברים מאוד נמרצים, והם יעשו לכם את העבודה מאחורי הקלעים, כדי לגבש את זה. אני רוצה שהחוק יצא עם התקציב. תודה. 

הישיבה ננעלה בשעה 11:00.
